Soveel studente kwalifiseer reeds vir NSFAS vir 2017Argieffoto Nxasana het gesê 309 788 studente is reeds vir finansiering goedgekeur, en minstens 100 000 studente sal nog tot dié getal bygevoeg word. Die NSFAS het 161 938 nuwe aansoeke ontvang van studente by universiteite en tegniese en beroepsgerigte opleidingskolleges (TVET-kolleges). Altesaam 129 510 van hierdie aansoeke is aanlyn ingedien en 32 428 is per hand ingedien, het Nxasana aan verslaggewers in Pretoria gesê. Van die aansoeke wat ontvang is, het NSFAS tot dusver met 105 135 studente kontak gemaak om te bevestig dat hulle finansiering goedgekeur is en het ook finansiering bevestig aan 204 653 terugkerende studente. Studente wat aansoek gedoen het by TVET-kolleges se NSFAS-aansoeke het reeds op 17 Februarie gesluit. Die evaluasie van die oorblywende aansoeke sal na verwagting teen 24 Februarie afgehandel wees. “Gegewe dat sommige eksamens van die 2016 akademiese jaar eers in Januarie 2017 afgehandel is by sommige universiteite, [as gevolg van die #FeesMustFall-betogings], is daar baie meer kwalifiserende studente wie se uitslae nog geëvalueer word en wat die aantal studente wat goedkeuring sal kry vir finansiering, dus verder sal verhoog,” het Nxasana bygevoeg. Blade Nzimande, minister van hoër onderwys en opleiding, het bevestig dat die NSFAS-begroting vir 2017 ongeveer R15 miljard beloop. “Uit hierdie begroting verwag ons om ver meer as 405 000 studente te finansier wat in 2016 by universiteite en TVET-kolleges studeer het,” het Nxasana verduidelik. “Uit die totaal van 161 938 aansoeke wat ontvang is, was 53 043 ongelukkig onsuksesvol. Ongeveer 3 760 aansoeke word nog hersien.” Hy het gesê daar is reeds met die aansoekers, wat onsuksesvol was, kontak gemaak en ŉ appèlproses is beskikbaar. Onsuksesvolle aansoekers kan appèl aanteken deur ŉ aansoekvorm af te laai van die NSFAS-webwerf en dit met hul aanbevelings per e-pos terug te stuur aan [email protected] Appèlaansoeke moet NSFAS voor 28 Februarie 2017 bereik. Die NSFAS is ŉ leningskema wat daar gestel is om studente wat oor die akademiese potensiaal beskik maar finansieel behoeftig is, te ondersteun om verder te studeer. Studente wie se jaarlikse bruto gesinsinkomste minder is as R160 000, kan aansoek doen vir NSFAS. Indien daar twee of meer studente in die huishouding is, is die afsnypunt ongeveer R200 000. Die NSFAS-lening is terugbetaalbaar sodra ŉ student afgestudeer het en ŉ inkomste verdien.